钦定古今图书集成/明伦汇编/官常典/第173卷 > 《让高阳侯印绶符策表》蔡邕
## 钦定古今图书集成/明伦汇编/官常典/第173卷 > 《让高阳侯印绶符策表》蔡邕

诏制：“左中郎将蔡邕，今封邕陈留雍丘高阳乡侯，下
印绶符策，假限食五百户，岁五十万谷。”臣稽首受诏，
怔营喜惧，精魄播超，恍惚如梦，不敢自信。臣伏惟糠
秕小生，学术虚浅，少窃方正，长历宰府，备数典城，著
作东观，无状取罪，捐弃朔野。蒙恩徙还，退伏畎亩，复
阶朝谒，进察宪台，遂充机密。令守巴郡，还备侍中。车
驾西还，执鞭跨马，及看轮毂升舆，下轸扶接圣躬。既
至旧京，出备郎将，中外所疑，对越省闼。群臣之中，特
见褒异，讫无鸡犬鸣吠之用。常以汗墨，愧负恩宠，诚
不意悟。猥与公卿以下，录功受赏，命服金紫，爵至通
侯，非臣草莱功劳微薄所当被蒙。臣十四世祖肥如
侯，佐命高祖，以受爵赏，统嗣旷绝，除“在匹庶。臣孑遗
苗裔，复蒙显封前功，轻重不侔，惭惶累息，无心怡宁。
唐虞之朝，犹美三让，臣者何人，受而不让。臣不胜战
悼怵惕，诣阙拜章，上所假高阳侯印绶符策，伏受罪
诛。臣得微劳，被受爵邑，光宠荣华，耀熠祖祢，非臣小
族陋宗，器量褊狭，所能堪胜，非臣力用勤劳，有所当
受，诚无安宁甘悦之”情。国宪上行，下不敢逆。苟顺恩
旨，退省金龟紫绂之饰，非臣容体所当服佩；中读符
策诰戒之诏，非臣才量所能祗奉。历日弥久，震惧益
甚。臣闻高祖受命，元功翊德者与共天下爵土，故曰
“使黄河若带，太山若砺，国以永存，爰及苗裔。”夫山河
至大，犹谓之小，重功轻赏，如此其至也。是以战攻之
事，大“有陷坚破敌，斩将搴旗之功，小有馘截首级，履
伤涉血之难，勤苦军旅，连年累岁，首如蓬葆，体如漆
干，劳瘁辛苦，如此其重也。以受爵土，谁曰不宜？今者
圣朝迁都，应顺天人，奔走之役，臣仆职分宜然。臣事
轻葭莩，功薄蝉翼，恐史官录书，臣等在功臣之列，陷
恩泽之科，垂名后叶，作戒末嗣，非本朝之”德政，御臣
之长策，臣是以宵寝晨兴，𨙫膺增叹，心烦虑乱，喘呼
息吸。且鹪鹩巢林，不过一枝；鼯鼠饮河，不过满腹。小
人之情，求足而已，臣不胜大愿。